በክልሉ ህጋዊ ሰነድ የሌላቸውን ይዞታዎች ህጋዊ የማድረጉ ስራ በቅርቡ ይጠናቀቃል
በአማራ ክልል ህጋዊ ሰነድ የሌላቸውን ይዞታዎች ህጋዊ የማድረጉ ስራ በ2010 በጀት ዓመት የመጀመሪያ ወራት እንደሚጠናቀቅ የክልሉ ብሔራዊ ክልላዊ መንግስት ከተማ ልማት፣ኮንስትራክሽንና ቤቶች ልማት ቢሮ አስታወቀ፡፡በቢሮው በከተማ ልማት ዘርፍ ምክትል ቢሮ ኃላፊ አቶ ሷሊህ አቡ በተጠናቀቀው በጀት ዓመት በ11 ወራት ብቻ 47 ሺህ 187 ይዞታዎች ተለይተዉ 39 ሺህ 444 ህጋዊ ሰነድ መስጠት መቻሉን ገልጸዋል፡፡ ሰነድ አልባ ይዞታዎችንና የተሟላ ሰነድ የሌላቸውን ይዞታዎች ህጋዊ ሰነድ እንዲኖራቸው የማድረግ ስራው በ2005 ዓ.ም ጀምሮ በትኩረት ሲሰራ እንደቆየና 424 ሺህ 898 ሰነድ አልባ ይዞታዎች የተለዩ መሆኑን አስታውቀዋል ፡፡ ከተለዩት ሰነዶች ውስጥ 307 ሺህ 582 ለሚሆኑ ሰነድ አልባ ይዞታዎች ህጋዊ ሰነድ በመስጠት ከዕቅዳቸው 72 በመቶ መከናወኑን  አረጋግጠዋል፡፡ስራው በዚህ በጀት ዓመት ይጠናቀቃል ተብሎ ቢታሰብም ከመመሪያ ውጭ ከ5 መቶ ካሬ ሜትር በላይ ይዞታዎች መኖር፣ሥራው በኮሚቴ የሚሠራ በመሆኑ መጓተት መፍጠሩ፣ውሳኔ የተሰጠባቸውን ካርታ ማዘግየትና የሽንሻኖ ፕላን የሌላቸው ይዞታዎች መሀል ከተማ መኖር ስራው በታቀደለት ጊዜ እንዳይጠናቀቅ  ተግዳሮቶች እንደነበሩ አስረድተዋል፡፡በመሆኑም ቢሮው እነዚህን ችግሮች እንዲፈቱ በማድረግ በሚቀጥለው ዓመት መጀመሪያ ላይ ህጋዊ ሰነድ የሌላቸው ይዞታ ቦታዎች ህጋዊ ለማድረግ እንደሚሰራ አቶ ሷሊህ ጨምረው ገልጸዋል፡፡ሰነድ አልባ ይዞታዎችን ህጋዊ ሰነድ እንዲኖራቸው ማድረግ ባለይዞታው በቦታው ዋስትና እንዲኖረው ከማድረግ ባለፈ በይዞታ ቦታ የሚፈጠረውን የወሰን ይገባኛል ዙሪያ የሚነሱ አለመግባባቶች እንደሚቀንስ አብራርተዋል ፡፡ከዚህ በፊት ህጋዊ የይዞታ ማረጋገጫ ስላልነበራቸው ቤታቸውን ለማደስ ተቸግረው የነበሩ ግለሰቦች  ህጋዊ ይዞታ ማረጋገጫ በማግኘታቸው ቤታቸውን ማደስ እንደሚችሉም ነው ያስረዱት ፡፡ 